भारतीय टीम के सलामी बल्लेबाज शिखर धवन इन दिनों अपने फॉर्म से जूझ रहे हैं। इंग्लैंड के खिलाफ भारत को पांच मैचों की टेस्ट सीरीज खेलनी है और ऐसे में उनका फॉर्म में नहीं होना टीम की परेशानियों को बढ़ा सकता है। टेस्ट से पहले एसेक्स के खिलाफ खेले गए अभ्यास मैच में धवन दोनों ही पारियों में शून्य पर आउट हुए। पहली पारी में धवन जहां पहली गेंद पर अपना कैच थमा बैठे तो वहीं दूसरी पारी की तीसरी गेंद पर वह बोल्ड हो गए। हालांकि, धवन मैच के दौरान काफी रिलैक्स और कूल मूड में नजर आए। मैदान पर एंट्री करते समय वह कप्तान विराट कोहली के साथ भांगड़ा करते भी नजर आए तो वहीं उन्होंने सोशल मीडिया पर विराट कोहली और चेतेश्वर पुजारा के साथ एक तस्वीर भी शेयर की। इस तस्वीर में धवन दोनों हाथों को ऊपर कर भांगड़ा स्टाइल में खड़े हैं। इसके साथ धवन ने कैप्शन लिखा, ”कैसे ना हो गुजारा, जब साथ हो कोहली और पुजारा”। इस तस्वीर के पोस्ट होते ही फैन्स ने धवन को सोशल मीडिया पर ट्रोल करना शुरू कर दिया।